b'\n_START_ARTICLE_\nTooga\n_START_PARAGRAPH_\nTooga (lat. toga, peitt\xc3\xa4mist\xc3\xa4 tarkoittavasta sanasta tegere) oli ylimysten ja virkamiesten vaate antiikin Roomassa. Sen k\xc3\xa4ytt\xc3\xb6 oli vapaiden Rooman miesten erioikeus. Tooga koostui noin kuusi metri\xc3\xa4 pitk\xc3\xa4st\xc3\xa4 kankaanpalasta. Kangas oli kiedottu vartalon ymp\xc3\xa4rille tietyll\xc3\xa4 tavalla ja se oli yleens\xc3\xa4 k\xc3\xa4\xc3\xa4ritty tunikan p\xc3\xa4\xc3\xa4lle. Toogan kangas oli l\xc3\xa4hes poikkeuksetta villaa  ja sen alla pidetty tunika pellavaa. Suurimman osan Rooman valtakunnan historiaa tooga oli suosittu vaate erityisesti miesten keskuudessa naisten k\xc3\xa4ytt\xc3\xa4ess\xc3\xa4 stolaa. Muut kuin kaupunkilaiset eiv\xc3\xa4t saaneet k\xc3\xa4ytt\xc3\xa4\xc3\xa4 toogaa. Ne, jotka tahtoivat n\xc3\xa4ytt\xc3\xa4yty\xc3\xa4 kansalle jonkun viran hakijoina, k\xc3\xa4yttiv\xc3\xa4t valkoista toogaa, lat. toga candida, josta juontuu sana kandidaatti, ehdokas.'